نوکاپ لَبزانکی مجلس ءِ داد دیوان واجہ امان اللہ گچکیءِ شرپءَ
عکس ءُ رپورٹ : نوکاپ لبزانکی مجلس))
بلوچی زبان ءِ نامداریں نبشتہ کار امان اللہ گچکی ءِ شَرف ءَ نوکاپ لَبزانکی مجلس ءِ نیمگا چہ داد دیوانے ماں فقیر کالونی کراچی ءَ ۱۴ اکتوبر ۲۰۱۸ ءَ برجم دارگ بوت۔ دیوان ءِ دوبہر اِت اَنت۔اولی بہر ءِ ہاسیں مہمان امان اللہ گچکی اَت۔ دیوان ءَ گوں تْران کنان ءَ امان اللہ گچکی ءِ گُشگ اَت’پمن وشیں گپ اِیش اِنت کہ منی استاد سید ظہور شاہ ہاشمی ءَ منی دست گِپتگءُبلوچی ءَ نثر نبشتہ کنگ ءِ سکین داتگ۔ گچکی ءَ پہ طنز گُشت کہ چونائی ءَ یک حسابے ءَ اے پروگرام (داد دیوان) شَریں کارے نہ اِنت کہ زندگینانی ستا ءَ کنگ ءَ اِنت، پرچہ کہ ربیت ہمیش اِنت کہ مُرتگینانی نام ءَ دیوان بیت، شرف مُرتگیناں رسیت۔ دیوان ءِ اعزازی مہمان عبدالرحیم ظفر ءِ گُشگ اَت کہ امان اللہ گچکی وتی دؤر ءِ سقراط اِنت، آ یک نیمگے وتی دؤر ءِزانتکارانی شاگرد اِنتءُدومی نیمگا لہتے زانتکارانی استاد اِنت۔ آ چونائی ءَ یک زندگیں راجدپترے۔ وہدے ما بی ایس او ءِ تنظیم کاری ءَ دَزگٹ اِت اِیں ،ءُمئے لہتے سیاسی رہشوناں وتی تب بدل کُتگ اَت، گُشت کنئے کہ یوٹرنے زُرتگ اَت۔ اے نیام ءَ نہ تہنا امان اللہ گچکی ءَ راستیں فکر ءِ پلہ مرزی کُتگ اَت ، بلکیں راستیں فکر ءِ رہشون اَت ہم۔ امان اللہ سردارے بلئے آئی ءِ جُہد دائما پہ نیز گارانی حق ءِ حاصلی ءَ برجاہ اَت۔ دیوان ءِ دومی اعزازی مہمان احمد اقبال ءَ گُشتانک دات کہ امان اللہ گچکی ءَ ہما جیڑہانی بابت ءَ وتی ند ، کار بَستگ کہ آ دگہ نبشتہ کاراں اے جیڑہانی بابت ءَ نہ جیڑ اِتگءُاے جیڑہ ڈالچار کُتگ اَنت۔ اے رِد ءَ امان اللہ ترقی پسندءُانسان دوستیں نبشتہ کارے ءِ جَہت ءَ شُمار بیت۔آئی ءَ چہ وتی نبشتانکاں پہ مارا باندات ءِ منزل ءِ راہ گیشینتگ اَنت۔ نوکاپ ءِ باسک عمر اومان ءَ امان اللہ گچکی ءِ سرا وتی پیپر ونتگ اَت۔ آئی ءِ گُشگ اَت کہ امان اللہ گچکی ءِ نبشتانکانی قدر پمیشکا ہست کہ آئی ءِ نبشتانکاں پہ وتی مردماں دائما چیز گون ۔ آ وتی راجمان ءَ چیزے دئیگ ءَ اِنت۔ آئی ءِ نبشتانکانی وانگ ءَ پد سما بیت کہ آئی ءِ نِز ءَ راجمان ہمیش اِنت کہ اُود ءَ انسان ءِ زند ءِ بُن زِہ علم، عشقءُضرورت اَنت۔اے وڑا آئی ءِ ازم دنیا ءِ عکس ءَ پیش دارگ ءَ اِنت۔آئی ءِ گْورا شرفءُغیرت ءِ لیکہ جْوانیں وڑے ءَ دَرا بیت۔ آئی ءِ آزمانک، کسمانک ءُ نبشتانکانی تہا تیوگیں بلوچ راجمان ءِ راستیں عکسے زاہر اِنت۔ مارا امان اللہ گیشتر وانگءُپہمگ لوٹیت۔نوکاپ ءِ صدرءُدیوان ءِ پاگواجہ اختر قاضی ءَ دُراہیں آؤکیں مہمانی مِنّت گِپتءُامان اللہ گچکی ءِ بابت ءَ وتی حیالءُلیکہ درشان کنان ءَ گُشت کہ نوکاپ زندگیں جُہدے ءِ نام اِنتءُایشی ءِ تہا ہر ہما بلوچ زانتکارءُجُہد کار ءِ ستا بیت کہ وتی زند ءَ پہ بلوچی زبان ءِ ہذمت ءَ ساڑی بوتگ۔ امان اللہ گچکی ہمے سْرپ ءَ شُمار بیتءُاے مئے وش بحتی اِنت کہ ما بلوچی زبان ءِ اولی نگد کار ءَ گوں نشتگءُدیوان کُتگ۔اولی بہر ءِ جارچینی ءِ ڈُبّا نوکاپ لَبزانکی مجلس ءِ کمک کارگُشاد سرور درپشان ءِ کوپگان اَت۔ دومی بہر شعرءُشاعری ءِ بہر اَت۔اے بہر ءَ ہاسیں مہمان ظفر کریمءُاعزازی مہمان اسحاق خاموش اَت۔ اے بہر ءِ جار چین نوکاپ ءِ باسک کامران حیدر اَت۔ دیوان ءِ تہا کَبیر کرار، محب بسمل، جمیل ہوت، طارق بہار، عنایت میاہ، حمل علی، لالا فہیم، چنگیز ساحر، شیر جان مجید، سعید ساحل ، حارث راہگوْز، سرور درپشان، عزیز ارمان، منیر معصوم، پذیر جی ایم، عبدالقدوس حفیظ، محبوب بندہ، اصغر لال، سلمان امین، ولید حبیبءُاے آرئے ءَ وتی شعر ونتگءُدیوان وشنود کُتگ۔ اے دیوان ءِ تہا بلوچی زبان ءِ نامداریں نبشتہ کار شَرف شاد، گلزار گچکی، لال جان بلوچ، امین ضامن بلوچ ،راجمانی جُہد کار راشد یوسفءُاختر بہادر، لَبزانکی جُہد کار جمیل امام، کامریڈ واحدءُسرفراز بلوچ ، گُشندہءُزیمر کار استاد خورشید بلوچءُ کسان سالیں گُشندہ سُہیل خورشید ہم ساڑی اِت اَنت، ءُایدگہ ہم بازیں علم دوستانی ساڑی بوہگ ءَ چہ دیوان ءِ براہ برجم اَت۔